**EL TEXT NARRATIU**

**Què és un text narratiu?**

Un text narratiu **relata uns fets imaginaris o reals**; és a dir, **explica una història**. La història passa **en un temps i un espai** determinats, i les accions narrades estan relacionades en si.

En els textos narratius sempre hi ha un **narrador, que és la persona que explica allò que succeeix als personatges**.

**Exemples:** Els contes, les novel·les, les faules, els relats, els mites, les llegendes, les rondalles,les anècdotes, els diaris,són exemples de textos narratius.

**L’estructura (hi ha d’haver paràgrafs)**

Es divideix en tres parts :**plantejament, nus i desenllaç**.

Plantejament: A l’inici del relat s’indica **en quina època i lloc ocorren els fets**. A més, **es presenten els personatges principals** de la història. És molt comú que en aquesta part de la narració també es desvetlli el problema, la dificultat o el conflicte en què es basarà el relat. (part breu)

Nus: **es desenvolupa l’acció**. Hi apareixen nous personatges, situacions i dificultats que els personatges principals hauran de resoldre. (part més llarga)

Desenllaç: En la part final, els personatges solen **trobar la solució al problema o conflicte**, encara que de vegades aquesta solució no sempre sigui la que esperen. En moltes narracions, el desenllaç també serveix per **transmetre un missatge que fa reflexionar el lector**.(part breu)

**Característiques textuals**

Tota narració està composta pels elements següents: el narrador (intern o extern), els personatges (principals i secundaris), la trama:**conjunt d’accions i fets que es desencadenen al llarg del text narratiu** i el marc narratiu (**l’espai i el temps en què tenen lloc els esdeveniments**.)

**Característiques gramaticals:**

* Ús de **temps verbals en passat** **i en present**. En passat, s’empren especialment el pretèrit indefinit (*he anat*), el pretèrit perfet perifràstic (*vaig anar*) i el pretèrit imperfet (*anava*).
* Ús de **connectors temporals, adverbis i locucions adverbials de temps** que ajuden a fer avançar la narració. Aquí en tens alguns exemples: *durant*, *després*, *de bon matí*, *en acabat*, *paral·lelament*, *simultàniament*, *tothora*, *de sobte*, *tot seguit*, *aleshores.*
* **Ús d’adjectius i explicacions detallades** per situar el lector i fer que s’imagini de manera vívida com són els personatges, quins moviments fan, quines situacions es troben…
* També hi pot haver alguns **diàlegs.**

**Activitats**

1. **Fer un esquema de la teoria de la fitxa al quadern.**
2. **Analitza el següent text:**
3. Escriu i marca l’estructura
4. Encercla tots els connectors.
5. Identifica els personatges
6. Explica breument de què tracta la narració
7. Subratlla les parts on creguis que hi ha descripció.

Un dia al mercat

Eren les deu del matí d’un dissabte i, com cada setmana, la Martina estava a punt de sortir de casa per anar al mercat de la plaça. Tot i que fora no feia gaire fred, havia decidit que agafaria una jaqueta. Vivia entre muntanyes i, al mes d’octubre, mai se sabia quan podia començar a bufar el vent. A més, era una persona força fredolica.

A les fosques, perquè ja havia apagat el llum per sortir, la Martina va fer unes passes i va anar a buscar la jaqueta al lloc de sempre: al penjador fet de branques d’arbre que hi havia a la seva habitació. A les palpentes, va intentar reconèixer i agafar la jaqueta que buscava. No la trobava. Va obrir el llum impacientada, pensant que que se li faria tard.La seva germana, la Clara, que havia sortit abans per esmorzar al bar del Manel, segur que ja l’esperava al banc de sempre per fer la compra juntes. Va buscar la jaqueta durant deu minuts més, però no hi era. Una mica estranyada, va pensar que la devia tenir en un altre lloc que ara no aconseguia recordar, i va decidir que n’agafaria una altra per no arribar encara més tard.

Finalment, amb una jaqueta vella que no combinava, va iniciar la ruta del dissabte. Primer, va passar per la paradeta de flors. Després, va continuar fent camí fins que va arribar a la plaça major. Al cap d’un moment, quan ja estava a punt de girar en direcció al banc on havia quedat amb la Clara, algú li va tocar l’esquena. Era la seva germana, que li retreia que hagués arribat tard mentre lluïa la jaqueta que li havia fet perdre el temps.